NARIADENIE KOMISIE (ES) č. 1211/2007
zo 17. októbra 2007,
ktorým sa mení a dopĺňa nariadenie (ES) č. 883/2001 ustanovujúce podrobné pravidlá pre vykonávanie nariadenia Rady (ES) č. 1493/1999 o obchodovaní s tretími krajinami s výrobkami vo vinárskom sektore
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 63 ods. 8,
keďže:
(1)
Nariadením Komisie (ES) č. 1057/2007 (2) sa zmenili a doplnili sadzby náhrad pre určité kódy výrobkov a zoznam miest určení, v prípade ktorých možno uplatniť náhrady podľa nariadenia Komisie (ES) č. 2805/95 z 5. decembra 1995, ktorým sa stanovujú vývozné náhrady v sektore vína a ktorým sa zrušuje nariadenie (EHS) č. 2137/93 (3).
(2)
Nariadenie Komisie (ES) č. 883/2001 (4) by sa preto malo zodpovedajúcim spôsobom zmeniť a doplniť.
(3)
Opatrenia ustanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Nariadenie (ES) č. 883/2001 sa mení a dopĺňa takto:
1.
V článku 9 sa odsek 6 nahrádza takto:
„6. Opatrenia ustanovené v odsekoch 4 a 5 sa môžu prispôsobiť podľa kategórie výrobkov a oblasti určenia. Oblasti určenia sú tieto:
-
oblasť 1: Afrika,
-
oblasť 2: Ázia a Oceánia a
-
oblasť 3: východná Európa vrátane SNŠ.
Krajiny v každej oblasti určenia sú uvedené v prílohe IV.“
2.
Príloha II sa nahrádza znením uvedeným v prílohe k tomuto nariadeniu.
3.
V prílohe IV sa zrušuje časť „oblasť 4: západná Európa“.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. októbra 2007